Henrik Dam Kristensen (S), 2012-11-29:
Mange tak for det.
Jeg er sådan set meget glad for, at vi får lejlighed til at tage den her debat.
Derfor vil jeg også forsøge at være forholdsvis grundig i min besvarelse.
Det handler jo om løn- og ansættelsesvilkår for beskæftigede på det kommende anlægsarbejde med den faste forbindelse over Femern Bælt.
Lad mig først slå fast, at den danske regering og det statsejede selskab, Femern AS, vil gøre alt for sikre ordentlige løn- og arbejdsvilkår i forbindelse med byggeriet af den faste forbindelse.
Vi ønsker ikke social dumping.
Det står selvfølgelig også klart, at EU-lovgivningen som bekendt kræver, at projektet skal i internationalt udbud.
Det betyder, at alle entreprenører fra ind- og udland som udgangspunkt selvfølgelig har mulighed for at deltage i projektet.
Den konkurrence er vi sådan set også godt tilfredse med.
Femern AS har fastslået, at entreprenører i den sidste ende kun kan få adgang til at løse opgaverne, hvis de kan dokumentere, at de lever op til alle krav til sikkerhed, miljø og ikke mindst ordentlige arbejdsvilkår, og at de naturligvis besidder de nødvendige tekniske og finansielle kompetencer.
Da opgaven i hovedsagen vil blive udført af private entreprenører, vil kravene blive indarbejdet i den kommende udbudsproces, så vi sikrer, at de kommer med i de endelige kontrakter, som vil blive underskrevet, når Folketinget til sin tid ventes at vedtage en egentlig anlægslov.
Ifølge den nuværende tidsplan skal anlægsloven fremsættes i efteråret 2014, og endelige anlægskontrakter kan underskrives i begyndelsen af 2015.
Vi kommer ikke uden om, at det er et meget komplekst område, som kræver hårdt arbejde frem mod anlægsloven og kontraktindgåelsen.
Entreprenørerne kan komme fra alle dele af verden, og selve byggeriet skal foregå i to forskellige lande med to forskellige regelsæt.
Det er en af grundene til, at vi har etableret Femern AS til at forberede vores endelige beslutning her i salen om forhåbentlig et par år.
Al national lovgivning i det land, hvor arbejdet udføres, skal naturligvis efterleves.
Det gælder eksempelvis regler om maksimal arbejdstid, ret til ferie, arbejdsmiljø m.v.
Det vil sige, at alt arbejde, der udføres på henholdsvis dansk og tysk territorium, skal ske i overensstemmelse med dansk henholdsvis tysk lovgivning.
Byggeri af en international infrastrukturforbindelse af denne størrelsesorden er også omfattet af en række internationale konventioner og regelsæt, som skal respekteres.
Det er i sidste ende i Danmarks og projektets egen interesse.
Der vil være stor international interesse for, hvordan vi anvender disse regler.
Konkret er der tale om, at området reguleres af både udbudsreglerne i EU i form af udbudsdirektivet, reglerne for fri bevægelighed i Lissabontraktaten og reglerne for udstationering af arbejdskraft i EU's udstationeringsdirektiv.
Ydermere har Danmark forpligtet sig til at overholde reglerne om offentlig kontrakt i ILO's regi.
Vi skal være tilfredse med, at området i vid udstrækning er internationalt reguleret.
Danmark har som bekendt ratificeret ILO-konventionen om arbejdsklausuler.
Ifølge ILO-cirkulæret skal alle centrale statslige myndigheder og institutioner benytte arbejdsklausuler i offentligt kontrakter om byggeog anlægsopgaver.
I cirkulæret opfordres derudover til, at ikkecentrale myndigheder, herunder statslige virksomheder, ligeledes benytter arbejdsklausulerne.
Transportministeriet har meddelt Femern AS, at selskabet vil være forpligtet til at følge de retningslinjer, der er beskrevet i ILO-konventionen, og til at indføre krav i kontrakten om løn- og ansættelsesvilkår.
ILO-konventionen indebærer, at kontrakterne skal indeholde bestemmelser, der tilsikrer arbejderne løn, arbejdstid og andre arbejdsvilkår, som ikke er mindre gunstige end dem, der gælder for arbejde af samme art inden for vedkommendes fag eller industri på den egn, hvor arbejdet udføres.
Det fremgår af ILO-cirkulæret, at ansvaret for, at arbejdsklausulerne overholdes, påhviler hovedentreprenøren.
Hvis hovedentreprenøren benytter sig af underentreprenører, gælder tilsvarende, at hovedentreprenøren skal sikre, at en tilsvarende arbejdsklausul er indskrevet i kontrakten, der så er indgået med en underleverandør.
I Danmark er lønforhold som bekendt ikke reguleret ved lov.
Lønforhold aftales mellem arbejdsmarkedets parter.
Brug af arbejdsklausuler er et effektivt redskab til at bekæmpe social dumping, da de sikrer, at entreprenøren giver deres ansatte løn og vilkår, som ikke er mindre gunstige end dem, der gælder inden for det pågældende område, uanset om det er omfattet af en overenskomst eller ej.
Femern AS har tilkendegivet, at man ikke blot stiller krav i udbudsmaterialet, men at man også vil opstille modeller for overvågning af vilkårenes overholdelse i forbindelse med administrationen af kontrakterne i anlægsperioden.
Femern AS har dog endnu ikke fastlagt konkret, hvordan selskabet agter at overvåge de kommende entreprenørers overholdelse af krav og arbejdsvilkår.
Folketinget har i forbindelse med anlægsloven mulighed for at tilse, hvordan løn- og arbejdsvilkår er søgt tilgodeset, inden de endelige kontrakter underskrives.
Det vil komme med i kontrakterne, som egentlig krav til entreprenørerne.
I forbindelse med byggeriet af Øresundsforbindelsen blev der gjort en særlig indsats for at forbedre sikkerheden på arbejdspladsen, som betød, at det lykkedes at reducere antallet af arbejdsulykker væsentligt.
Det skal selvfølgelig fortsættes på Femernprojektet.
Til gengæld viste det sig i forbindelse med et stort kortlægnings- og forskningsarbejde, at livet som pendler eller midlertidigt bosat i en camp på Øresundsprojektet indebar en forøget risiko for usund livsstil med deraf følgende risiko for sygdom og alvorlige sundhedsproblemer.
Med udgangspunkt i den viden agter Femern AS at forbedre de generelle levevilkår for bygningsarbejderne i form af bedre boligforhold i kombination med et trivselsprogram indeholdende adgang til sund kost og motionsfaciliteter.
Som led i aftalen om finansloven for 2013 indgik regeringen en aftale med Enhedslisten om øget brug af arbejdsklausuler.
Samtidig indføres krav om, at flere statslige ordregivere skal benytte arbejdsklausuler ved alle offentlige udbud af bygge- og anlægsprojekter.
Det vil få betydning for selskaber, der fuldt ud er ejet af statslige myndigheder, og som ikke er i konkurrence.
Herudover vil regeringen lægge op til en politisk forpligtende aftale om, at kommuner og regioner fremover ved relevante udbud i højere grad skal bruge arbejdsklausuler på samme måde som statslige ordregivere.
Endvidere vil det eksisterende regelsæt om arbejdsklausuler blive gjort mere gennemskueligt og tilgængeligt, så det bliver lettere at håndhæve og kontrollere, hvorvidt der benyttes arbejdsklausuler.